钦定古今图书集成/理学汇编/学行典/第220卷 > 郭蕙
## 钦定古今图书集成/理学汇编/学行典/第220卷 > 郭蕙

按《宁远县志》：郭蕙，居城市，幼孤，自八九岁即知念母，
守志勤苦。及长而有室，犹为母躬涤溺器。家贫不能
得甘旨，或经商外归，母问此行所得何如，蕙必欢声
应有，恐烦挂虑也。兄兰早卒，其孤甚幼，嫂他适，母抚
孤泣，蕙曰：“甘苦相同，无劳重念。”孤长，为娶妇，母喜曰：
“吾死无憾矣。”乃卒。蕙以礼治丧，躄踊哭泣，皆出至情，
士大夫咏其事。